Борис Пастернак
Ледоход

Превод от руски: Кирил Кадийски, 2001

chitanka.info

Не смее пролетният грунд

за кълнове да мисли още.

Подал изпод леда гръцмун,

чернее по брега от снощи.

А залезът е клещест рак.

И без месо не ще извади

деня от блатото. И как

пламти просторът плътояден.

Със слънце дави се, облят

в кръвта му, влачи го до късно

и о леда го бие с яд,

и — сьомга розова — го къса.

Залита сумракът пиян,

такава хищна тишина е,

но ледените острия —

зелени ножове — сияят.

Безспирен, алчен хрип, зловещ

скриптеж, ханджари в схватка жива

и сблъскващи се ледове,

които скърцащо преживят.

Издание: в. „Литературен форум“, бр. 5 (446), 06.02. — 12.02.2001 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.